### 10.    Beslutning om proces for gennemførsel af individuelle forhandlinger i forbindelse med de Boringsnære Beskyttelsesområder (BNBO)

**Åbent**

Sagsnr.: 326-2019-16561       J.nr.: 09.08.24           Dokumentnr.:
326-2021-93934

**Sagstype**

Beslutning.

**Resume og sagens baggrund**

Parterne bag Maria Brandt 2017-2021 har pålagt
kommunerne at nedbringe risikoen for pesticidforurening af grundvandet i
Boringsnære Beskyttelsesområder (BNBO). Kommunalbestyrelsen har den 26. januar
2021 besluttet, at der er behov for grundvandsbeskyttende indsatser indenfor
115 BNBO’er.

Det er aftaleparternes ønske, at kommunerne i så vidt omfang
som muligt skal afsøge muligheden for at lave frivillige aftaler med
lodsejerne, således at der opnås lokalt forankrede løsninger i et samarbejde
mellem kommune, vandværk og lodsejer. Direktøren indstiller her forslag til
procesforløb og foreløbig tidsplan til [adresse] indfrielse af dette
landspolitiske ønske.

**Indstillinger**

Direktøren indstiller at:

1.    Forslag til
procesforløb samt foreløbig tidsplan for gennemførsel af individuelle
forhandlinger i forbindelse med de Boringsnære Beskyttelsesområder (BNBO),
bilag 1, vedtages

2.    Teknik- og
Miljøudvalget får delegation til fremadrettet at vedtage og ændre procesforløb,
tidsplan og andet materiale til gennemførsel af individuelle forhandlinger i
forbindelse med de Boringsnære Beskyttelsesområder (BNBO)

3.    Teknik- og
Miljøudvalget får delegation til at afgøre kommunens villighed til påbud om
grundvandsbeskyttende indsatser i forbindelse med de Boringsnære Beskyttelsesområder
(BNBO)

**Behandling**

Teknik- og Miljøudvalget, Økonomiudvalget, Kommunalbestyrelsen.

**Sagsfremstilling**

Rundt om alle indvindingsboringer er der en 25 meter
beskyttelseszone. Denne zone er muligvis ikke tilstrækkelig, og derfor har
Staten udpeget boringsnære beskyttelsesområder (BNBO) omkring alle boringer til
almen vandforsyning. Indenfor BNBO er der en øget risiko for en forurening af
grundvandet selv ved regelret brug af godkendte pesticider og specielt ved
uheld.

Kommunalbestyrelsen har den 26. januar 2021 besluttet, at
der er behov for grundvands-beskyttende indsatser indenfor 115 BNBO’er.
Parterne bag Maria Brandt 2017-2021 ønsker, at denne indsats i så vidt
muligt omfang udmøntes som frivillige aftaler med lodsejer, således at der
opnås lokalt forankrede løsninger i et samarbejde mellem kommune, vandværk og
lodsejer. De ønsker dertil, at de grundvandsbeskyttende indsatser er indført
inden udgangen af 2022. Hvis dette ikke er indfriet, vil der blive indført et
statsligt lovbestemt generelt sprøjteforbud på de arealer, hvor der ikke er
indgået en aftale.

*Indsamling af erfaring omkring individuelle forhandlinger*

Opgaven med de individuelle forhandlinger, der leder til de
frivillige aftaler, er ny for de berørte parter, dvs. lodsejerne, landbruget,
vandværkerne og kommunen. Der er enighed blandt parterne om, at opgaven er
kompleks, og at der er behov for at gøre sig nogle erfaringer, da der er meget
begrænset praksis på området.

I forslag til procesforløb samt foreløbig tidsplan, se bilag
1, foreslås det, at Kalundborg Kommune blandt andet informerer de berørte
lodsejere omkring status og planen for BNBO, samt bistår lodsejerne, landbruget
og vandværkerne i nogle erfaringsforhandlinger med henblik på at skabe den
erfaring og praksis, der mangler på området. Det vil være vigtigt at inkludere
lodsejere med forskellige erhvervstyper (fx hobby- og fuldtidslandbrug) og
geografisk placering for at få en bred erfaring.

Kalundborg Kommune har modtaget DUT-midler til den samlede
BNBO-opgave. Grundvandsområdet har selv udført risikovurderingen, uden brug af
konsulent. Det giver muligheden for at DUT-midlerne kan bruges i forbindelse
med dannelsen af erfaringer og praksis. Forslag til procesforløb samt foreløbig
tidsplan, se bilag 1, er udarbejdet ud fra denne ressourceramme. Da
grundvandsområdet ikke har erfaring med frivillige aftaler, er det planlagt at
DUT-midlerne bruges til at indhente konsulenthjælp til dette arbejde.

Erstatninger til lodsejerne, der udspringer af en frivillig
aftale, betales af vandværkerne.

*Individuelle forhandlinger*

De resterende individuelle forhandlinger, og indgåelse af de
frivillige aftaler, vurderes at være nemmere at gennemføre, når der er skabt en
praksis på området. Kalundborg Kommune vil indenfor de afsatte DUT-midler ikke
have ressourcer til at løfte denne del af opgaven.

Ansvaret for, at denne del af opgaven gennemføres, er ikke
indskrænket til Kalundborg Kommune. Kalundborg Kommune kan opfordre, men ikke
påbyde, vandværkerne og/eller landbruget at påtage sig ansvaret med at
gennemføre de resterende individuelle forhandlinger med de berørte lodsejere.
Hvis vandværkerne opretter et Vandsamarbejde har dette også mulighed for at
påtage sig opgaven.

I det foreslåede procesforløb vil Kalundborg Kommune bruge
størstedelen af de tildelte DUT-midler til at skabe erfaringer med at indgå
aftaler. Derefter er det op til vandværkerne og landbruget at videreføre
arbejdet og indgå de resterende frivillige aftaler. De tildelte DUT-midler
rækker ikke til at kunne indgå frivillige aftaler med alle lodsejere i de 115
BNBO’er.

*Påbud*

Kalundborg Kommune er af samme opfattelse som parterne bag
Pesticidstrategi 2017-2021, der ønsker, at aftaler om rådighedsindskrænkninger
skal foregå ad frivillighedens vej. Brugen af påbud kan begrænses mest muligt,
da der er udsigt til et statsligt lovbestemt generelt sprøjteforbud af de
arealer, hvor der ikke kan indgås en frivillig aftale om rådighedsindskrænk­ninger.

I forbindelse med forhandlinger om frivillige aftaler kan
lodsejer opnå skattefritagelse i forbindelse med erstatningen, hvis
rådighedsindskrænkningerne sker på ekspropriationslignende vilkår. Dette kan
gøre forskellen for, om en frivillig aftale kan indgås eller ej. Til det skal
kommunen tilkendegive, at aftaler, som ikke kan indgås frivilligt, vil blive
gennemført ved påbud. Administrationen foreslår, at kommunens villighed til
påbud på specifikke arealer behandles af Teknik- og Miljøudvalget på opfordring
af de forhandlende parter.

**Økonomiske konsekvenser**

Kalundborg Kommune modtager via DUT-midlerne kr. 334.000,00
til opgaven med at nedbringe risikoen for pesticidforurening af grundvandet i
Boringsnære Beskyttelsesområder (BNBO). Indstillingerne kan finansieres
indenfor disse midler.

**Bilag**

|  |  |
| --- | --- |
| Procesforløb samt foreløbig tidsplan for gennemførsel af individuelle forhandlinger i forbindelse med de Boringsnære Beskyttelsesområder (BNBO) | 326-2021-94160 |